“Picaportes” per radiografiar Can Peguera | betevé
bekodo | divendres, 15 de des. del 2017, a les 12.27
Can Peguera és un barri que, segons els veïns, s’ha de rehabilitar íntegrament. És per això que un grup motor, liderat pels veïns, treballa amb les administracions per definir un pla de futur que afectarà habitatges, equipaments i espai públic, entre d’altres. Per comptar amb la màxima implicació , el barri té ara una nova eina: els “picaportes” del servei A porta. “La nostra feina consisteix a anar de porta en porta, picar i informar la gent sobre el Pla de futur, explicar que volen remodelar el barri, les cases, i radiografiar les necessitats de la gent”, explica el Rudolf Gabriel Molnàr, un dels vuit “picaportes” que hi ha contractats.
El projecte A porta va començar a Ciutat Meridiana amb un treball sobre la pobresa energètica. A Can Peguera es treballa amb una altra temàtica. Segons explica la Cristina Barriach, coordinadora de l’A porta de Can Peguera, “aquí treballem les necessitats d’aquest barri. El tema del Pla de futur i veure com està la situació laboral”. Parlant amb la CONFAVC vam pensar en l’experiència dels “picaportes” de Ciutat Meridiana, per informar que s’està fent això- afegeix en Pep Ortiz, de l’AV Can Peguera – Paral·lelament també hi ha un estudi de temes arquitectònics que s’està fent, per veure perquè els habitatges del barri tenen humitats i no estan ben aïllats, hi ha un equip de tres arquitectes que ho estan estudiant”.
Els “picaportes” també estan detectant molta gent gran que viu sola al barri i que es troba en una situació de vulnerabilitat. “Ens hem trobat amb un percentatge molt alt de gent gran que viu sola. També hi ha gent amb discapacitat que necessitarien ajuda i que gairebé no surten de casa”, comenta Molnàr. Detectar aquesta gent ajudarà també a crear nous projectes que es volen engegar al barri. “S’intentarà fer una xarxa de gent gran i joventut – comenta Ortiz – Hi ha el casal de gent gran que volem gestionar nosaltres per fer aquest enllaç entre la gent jove i la gent gran, perquè tenen moltes coses que poden compartir”.
— atur — gent gran — rehabilitació